# 5.1. O que aprendiches no camiño

# Que aprendín?

Na seguinte imaxe atoparás un resumo de todo o que levas no teu saco. Se queres vela máis grande, fai clic sobre ela:

Infografía resumo en formato PDF (nova xanela).

Infografía resumo en formato editable.

## Lectura facilitada

Durante este proxecto:

- Exploraches o mundo animal.
- Aprendiches a clasificación dos animais.
- Identificaches as súas características.
- Coñeciches animais naturais de Galicia.
- Investigaches para comprender.
- Fabricaches un ovoscopio.
- Fixeches a disección dun peixe.
- Descubriches animais galegos en perigo de extinción.
- Creaches para informar e xogar.
- Fixeches carteis.
- Deseñaches xogos.
- Construíches refuxios.
- Montaches unha exposición.
- Elixiches e decoraches o espazo.
- Repartiches as quendas e ensaiaches.
- Reflexionaches e compartiches.
- Valoraches o que fixeches ben.
- Pensaches o que se pode mellorar.

## Audio

audio/mpeg

# Como o aprendiches?

Despois deste resumo de todo o que fixeches, é o momento de que fagas unha pequena parada para pensar en como acadaches o reto de facer unha exposición para dar a coñecer a situación actual de perigo dalgúns animais da nosa contorna. Para facer esta reflexión, empregarás unha escaleira de metacognición.

A escaleira de metacognición é unha escaleira que te axuda a pensar sobre o que aprendiches, como o aprendiches, para que te serviu e en que outras situacións poderás utilizalo. Deberás subir cada chanzo para descubrir máis sobre o teu traballo e o teu proceso de aprendizaxe.

## Necesitas axuda para cubrir os chanzos?

## Como cubrir cada chanzo

### 1.º Chanzo: Que aprendín?

- Pensa nunha cousa importante que descubrises ou aprendeses neste proxecto. Pode ser sobre os tipos de animais, as diferenzas entre vertebrados e invertebrados, ou sobre algún animal galego en perigo de extinción.
- Escribe unha frase curta para explicalo.
  Exemplo: "Aprendín que o oso pardo vive en Galicia e está en perigo de desaparecer."

### 2.º chanzo: Como o aprendín?

- Reflexiona sobre como chegaches a aprender todo iso.
- Podes mencionar se foi observando, facendo, traballando en equipo ou preguntando.
  Exemplo: "Aprendín xogando ás cartas dos invertebrados, buscando información e lendo os carteis que fixemos."

### 3.º chanzo: Para que me serviu?

- Escribe en que te axudou o que aprendiches. Pensa se che serviu para o proxecto ou para outra cousa. Para comprender mellor os animais? Coidar máis a natureza? Preparar ben a exposición?
  Exemplo: "Serviume para saber que hai animais que debemos protexer e explicarllo aos demais."

### 4.º chanzo: En que outras situacións podo facer isto?

- Agora imaxina outras situacións onde poderías usar o que aprendiches. Pensa en casa, no cole ou noutros proxectos.
  Exemplo: "Poderei usar o que aprendín cando vaia ao monte e vexa pegadas de animais ou fale con outras persoas sobre coidar a natureza".

Unha vez cubertos todos os chanzos, pensa no seguinte:

- Que foi o que máis che gustou facer no proxecto?
- Que farías mellor a próxima vez?

Modelo Escaleira de Metacognición en formato PDF (nova xanela).

Modelo Escaleira de Metacognición en formato editable.

## Lectura facilitada

Vas facer unha pequena parada.

Pensa en como acadaches o reto.

Reflexionarás utilizando unha escaleira de metacognición.

É unha escaleira que te axuda a pensar sobre o que aprendiches.

Como aprendiches.

Para que che serviu.

Tamén en que outras situacións poderás utilizar o aprendido.

Poderás descubrir moitas cousas sobre a túa aprendizaxe.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)