# 5.2. Reflexiona para mellorar

# Debate, reflexión e análise

Despois de todo o traballo de investigación, preparación dos carteis, creación dos xogos e organización da exposición, chegou o momento de valorar o resultado final.

Unha das formas de saber que impacto tivo o traballo de todos os equipos, é analizar o que escribiron as nenas, nenos e familias no Panel de Compromisos e Opinións.

Por iso, ti e o teu equipo, ides facer un pequeno debate no que reflexionaredes sobre estes aspectos:

- Que compromisos e opinións deixaron os visitantes? Hai ideas ou compromisos que vos chamaron a atención?
- Que valoracións positivas fixeron sobre a exposición? Que cousas pensades que gustaron máis?
- Houbo comentarios que sinalen aspectos para mellorar? Por que credes que eses aspectos poderían mellorarse?
- Que propostas de mellora podedes facer para próximas exposicións? Que fariades doutro xeito se repetísemos este proxecto?

Ademais, faredes unha reflexión conxunta entre todos os grupos sobre todo o proceso vivido: que aprendestes, que foi difícil, que cousas vos gustaron máis e que habilidades desenvolvestes ao longo do proxecto.

Anotade as conclusións e as propostas de mellora no Diario de aprendizaxe do voso grupo.

Lembrade que todas as opinións son importantes e que debedes escoitar, respectar e valorar o que pensan os demais.

## Lectura facilitada

Agora, toca revisar o que escribiron no Panel de Compromisos e Opinión as nenas, nenos e familias que visitaron a vosa exposición.

Tedes que ter en conta:

- Que compromisos deixaron.
- Se houbo comentarios positivos.
- Se hai algún comentario negativo.

Pensade nos motivos que poden explicar as puntuacións positivas e negativas.

Recollede propostas de mellora para superar esas puntuacións negativas.

Reflexionade sobre as cousas que saíron ben e as que non saíron como estaba previsto.

Expón as túas propostas ao grupo, entre todas e todos podemos perfeccionar o proxecto.

Todas as opinións son importantes.

Tes que escoitar, respectar e valorar o que pensan os demais.

Recolle esta análise coas propostas de mellora no teu diario de aprendizaxe.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)