# Explorando os réptiles

# Características

Os réptiles son animais moi antigos que dominaron a Terra durante millóns de anos. Son descendentes directos dos dinosauros e, a diferenza dos anfibios, están totalmente adaptados á vida terrestre. Podemos atopalos en desertos, bosques, ríos e incluso no mar! Algúns son pequenos e áxiles, mentres que outros poden alcanzar tamaños enormes.

Todos os réptiles comparten algunhas características comúns, como:

- Teñen pel grosa seca cuberta de escamas que os protexe da deshidratación e dos depredadores. Algúns como as serpes, mudan toda a pel dunha vez e outros, fano en pequenas partes.
- Respiran por pulmóns, incluso os que viven na auga como as tartarugas mariñas.
- As extremidades varían segundo o grupo: a maioría teñen patas curtas e fortes (como os lagartos e as tartarugas), pero as serpes non teñen patas e móvense arrastrándose e os crocodilos teñen patas con membranas para nadar mellor.
- A maioría son ovíparos. Poñen ovos cunha casca dura en terra para protexelos da secura. Algúns réptiles como certas serpes, poden ser ovovivíparos, é dicir, os ovos desenvólvense dentro da nai.
- Son de sangue frío. A súa temperatura corporal depende do ambiente por iso prefiren lugares cálidos e toman o sol para quentárense.

## Lectura facilitada

Os réptiles son animais moi antigos, descendentes dos dinosauros.
Están ben adaptados á vida terrestre, pero tamén viven en ríos e mares.

Características comúns dos réptiles:

- Teñen pel grosa seca cuberta de escamas.
- Respiran por pulmóns.
- A maioría teñen patas curtas e fortes.
- Son ovíparos.
- Son de sangue frío.

Imaxe dunha serpe con frecha indicando sen extremidades.

Dun crocodilo con frecha indicando escamas impermeables.

Dun sapoconcho con frecha indicando cinco dedos con uñas.

## Audio

audio/mpeg

## Sabías que?

- As serpes non teñen pálpebras e sempre teñen os ollos abertos?
- Os crocodilos poden estar case unha hora sen respirar?
- Os sapoconchos poden vivir máis de 100 anos?

# Tipos de réptiles

Os réptiles divídense en tres grandes grupos segundo a súa forma, modo de vida e características especiais.

## Tipos de réptiles

### Escamosos (serpes e lagartos)

Son o grupo máis numeroso. Posúen as seguintes características:

- Pel cuberta de escamas soltas que lles permite mudar de pel para crecer.
- Algúns teñen patas (lagartos) e outros non (serpes).
- Posúen lingua bífida (serpes e algúns lagartos) para detectar cheiros no aire.
- Algunhas serpes son velenosas, como a víbora de Seoane en Galicia.

Serpe

### Quelonios (sapoconchos)

Posúen as seguintes características:

- Coiraza ósea que protexe os seus órganos.
- Mandíbulas fortes sen dentes, en forma de pico.
- Extremidades adaptadas ao seu hábitat: patas con garras nas tartarugas terrestres e aletas nas tartarugas mariñas.
- Respiran por pulmóns, aínda que poden aguantar moito tempo baixo a auga.

Sapoconcho

### Crocodilianos (crocodilos e caimáns)

Son os réptiles máis grandes e feroces. Posúen as seguintes características:

- Corpo robusto e cuberto de escamas grosas e duras.

- Mandíbula moi forte con dentes afiados para capturar presas.

- Extremidades curtas con garras afiadas.

- Ollos e orificios do nariz situados na parte superior da cabeza.

- Moi bos nadadores.

Crocodilo

## Lectura facilitada

Os réptiles clasifícanse en tres grupos principais:

Escamosos (serpes e lagartos):

- Teñen escamas soltas e mudan de pel.
- Algúns teñen patas e outros non.
- Lingua bífida para detectar cheiros.
- Algunhas serpes son velenosas.

Quelonios (sapoconchos):

- Coiraza dura que os protexe.
- Bico sen dentes.
- Patas ou aletas segundo o hábitat.
- Respiran por pulmóns.

Crocodilianos (crocodilos e caimáns):

- Corpo forte con escamas duras.
- Mandíbulas moi fortes.
- Ollos e nariz na parte superior da cabeza.
- Son moi bos nadadores.

## Audio

audio/mpeg

# Mestres da camuflaxe

A camuflaxe é unha das estratexias máis sorprendentes dos réptiles para evitar depredadores ou cazar presas. Que che parece se utilizamos o noso coñecemento sobre os réptiles, para crear un xogo para a exposición interactiva no que os visitantes aprendan, como os réptiles se camuflan no seu hábitat e descubran por que esta habilidade é tan importante para a súa supervivencia?

O xogo consistirá en esconder réptiles en diferentes fondos naturais e conseguir que os participantes os atopen o máis rápido posible… ou non! Se fas ben o teu traballo, haberá algúns tan ben camuflados que serán moi difíciles de ver!

Ides dividirvos en grupos para crear o xogo.

## Grupo 1: Creador de réptiles

Encargarase de debuxar e recortar siluetas de réptiles en diferentes cores e patróns. Algunhas deberán camuflarse ben, outras serán moi visibles para comparar.

## Grupo 2: Creador de hábitats

Preparará fondos naturais onde esconder os réptiles: bosques, ríos, rochas, area… poden ser impresos, debuxados o utilizando diferentes materiais.

## Grupo 3: Construtor do taboleiro

Xuntará os fondos e preparará o espazo onde os visitantes xogarán.

## Grupo 4: Explicador científico

Escribirá información sinxela para acompañar o xogo e explicar por que os réptiles se camuflan.

## Lectura facilitada

Os réptiles camúflanse para escapar ou cazar presas.

Ides crear un xogo de camuflaxe.

Esconderedes réptiles en diferentes fondos.

Traballaredes en grupos.

O grupo 1 debuxará ou recortará siluetas de réptiles.

O grupo 2 preparará os fondos onde escondelos.

O grupo 3 xuntará os fondos e preparará o espazo.

O grupo 4 escribirá información sinxela para explicar por que se camuflan os réptiles.

Ao final:

- Compararedes réptiles camuflados e visibles.
- Reflexionaredes sobre a súa supervivencia e como protexelos.

## Audio

audio/mpeg

## Como funcionará o xogo na exposición?

- Os visitantes terán un tempo límite para atopar os réptiles camuflados en cada hábitat.
- Despois, compararán con réptiles que non estean camuflados para ver a diferenza.
- Lerán as explicacións sobre por que a camuflaxe é tan importante para os réptiles.

## Reflexión final

- Que cores e patróns funcionan mellor para camuflarse?
- Que pasaría se os réptiles perdesen a súa capacidade de camuflaxe?
- Que podemos facer para protexer os hábitats dos réptiles e evitar que queden expostos?

# Pregunta Verdadeiro-Falso

Indica se as seguintes afirmacións sobre os réptiles son verdadeiras ou falsas.

# Pregunta 1

Os réptiles teñen o corpo cuberto de escamas.

Verdadeiro Falso

# Retroalimentación

Verdadeiro

Lembra que os réptiles, como as serpes e os lagartos, teñen escamas no seu corpo. Estas estruturas son características deste grupo de animais.

# Pregunta 2

Todos os réptiles respiran por branquias.

Verdadeiro Falso

# Retroalimentación

Falso

Os réptiles respiran por pulmóns, non por branquias. Mesmo os que viven na auga saen á superficie para respirar.

# Pregunta 3

As cobras, os lagartos e as tartarugas son réptiles.

Verdadeiro Falso

# Retroalimentación

Verdadeiro

Estes tres animais forman parte do grupo dos réptiles, xa que comparten características como a pel cuberta de escamas e a respiración pulmonar.

# Pregunta 4

Os réptiles viven só na auga.

Verdadeiro Falso

# Retroalimentación

Falso

Os réptiles poden vivir en terra ou en medios acuáticos, pero non viven exclusivamente na auga.

# Pregunta 5

A maioría dos réptiles poñen ovos.

Verdadeiro Falso

# Retroalimentación

Verdadeiro

A maioría dos réptiles son ovíparos, é dicir, poñen ovos para reproducirse.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)